Diari Oficial de la Generalitat Valenciana


Sumari del DOGV 5678, del 11-01-2008 (2008/141)

Text resumit de cinc resolucions de la secretària autonòmica de Justícia, de la Conselleria de Justícia i Administracions Públiques, per les quals s'acorda la inscripció al Registre de Fundacions de la Comunitat Valenciana, de les entitats: Fundación Gestión y Eficiencia Empresarial, Fundación de la Comunitat Valenciana, Fundación Nazareno de Elche de la Comunitat Valenciana, Fundación Unex Universidad de la Experiencia de la Comunitat Valenciana, Fundación Marc Volsanyes de la Comunitat Valenciana, i Fundació Desarroya Medio Rural de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5678

Data del DOGV
:   11-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/141


Data del document
:   26-12-2007

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * registre de documents
    * fundació

Text resumit de cinc resolucions de la secretària autonòmica de Justícia, de la Conselleria de Justícia i Administracions Públiques, per les quals s'acorda la inscripció al Registre de Fundacions de la Comunitat Valenciana, de les entitats: Fundación Gestión y Eficiencia Empresarial, Fundación de la Comunitat Valenciana, Fundación Nazareno de Elche de la Comunitat Valenciana, Fundación Unex Universidad de la Experiencia de la Comunitat Valenciana, Fundación Marc Volsanyes de la Comunitat Valenciana, i Fundació Desarroya Medio Rural de la Comunitat Valenciana. [2008/141]  
En compliment del que disposa l'article 29.h) de la Llei 8/98, de 9 de desembre de la Generalitat Valenciana, de Fundacions de la Comunitat Valenciana, en què s'estableix com a funció específica del Protectorat «donar publicitat a l'existència i activitats de les fundacions», s'indica el següent:  
Primer. Per Resolució de data 7 de novembre de 2007, de la secretària autonòmica de Justícia, de la conselleria de Justícia i Administracions Públiques, es va acordar inscriure, al Registre de Fundacions de la Comunitat Valenciana, l'entitat denominada Fundación Gestión y Eficiencia Empresarial, Fundación de la Comunitat Valenciana, amb el número 472 (V) i classificar-la de caràcter de foment de l'economia. El seu domicili radicarà a València, al carrer Palau, 14.  
Constitueix el fi d'interés general de la Fundació la promoció i el desenrotllament:   
El coneixement i col·laboració entre alts executius i empresaris de la Comunitat Valenciana per a contribuir a la millora de l'activitat empresarial i econòmica de la Comunitat Valenciana.   
Facilitar la qualitat i millora en la promoció de productes, serveis i activitats, així com la imatge de les empreses de la Comunitat Valenciana, per tal que possibiliten una major competència tant en els mercats internacionals com per a l'obertura de mercats emergents.   
Facilitar i promoure les relacions personals entre els components del món empresarial, ja siguen empresaris o executius, i facilitar el foment de l'ocupació.   
Qualssevol altres fins, serveis comuns i activitats que la Fundació acorde o decidisca i no s'indiquen anteriorment, que perfeccionen la seua acció bàsica i fonamental d'acostament entre alts executius i l'entorn socioeconòmic empresarial.   
Correspon al Patronat de la Fundació determinar el mode en què s'hauran de complir els fins enumerats en aquest article. Les prestacions de la Fundació s'atorgaran de forma no lucrativa.   
El desenrotllament dels fins d'interés general de la Fundació podrà efectuar-se, entre altres modes possibles, pels següents, que s'enumeren sense propòsit exhaustiu:   
Per la mateixa Fundació, i seguint un programa d'actuació que haurà d'aprovar el Patronat. En el programa es determinarà l'actuació concreta de la Fundació durant el període a què el programa afecte.   
Creació i cooperació amb una xarxa d'executius d'alta experiència, que serà gestionada i supervisada per la Fundació.   
Mitjançant la participació en societats mercantils, constitució i explotació d'entitats d'aquesta naturalesa, sempre que faciliten o milloren la realització de les finalitats pròpies d'aquesta Fundació.   
La formalització de quants convenis de col·laboració o contractes amb altres entitats calguen per a la satisfacció del seu objecte fundacional.   
Participant en el desenrotllament de les activitats d'altres entitats o persones jurídiques o físiques, que d'alguna manera puguen servir als fins perseguits.   
La realització, de forma autònoma, o en col·laboració amb altres entitats, de conferències, congressos, seminaris, cursos i qualsevol tipus d'acció formativa relativa a les matèries vinculades amb els seus fins estatutaris.   
La contractació de (i) executius prejubilats o jubilats amb alta experiència, amb desitjos de donar suport al Govern, a les empreses de la Comunitat i l'ocupació en projectes d'alt grau de motivació, (ii) executius de la Comunitat desplaçats o d'altres comunitats residents en la Comunitat Valenciana o que desitgen prestar els seus serveis executius en un entorn d'alta professionalitat i competència i amb el suport, la supervisió i els mitjans adequats, (iii) executius en actiu que desitgen el repte d'un treball variat o que desitgen dedicar temps disponible a donar suport a les empreses per al desenrotllament de les activitats de la Fundació.   
Promoció als organismes oficials de control sobre la destinació de les ajudes, la gestió i promoció de qualsevol tipus d'accions destinades a incrementar la competitivitat dels sectors empresarials i proporcionar suport a la instal·lació d'empreses de la Comunitat Valenciana.   
La Fundació durà a terme qualssevol altres actuacions que considere necessàries per a la consecució dels seus fins, tenint en compte que l'enumeració dels fins i les activitats no és exhaustiva ni excloent i que la Fundació no té l'obligació d'atendre'ls a tots ni hi ha prelació entre ells.   
Seran considerats beneficiàries de la Fundació totes aquelles persones jurídiques, tant publiques com privades, que requerisquen un assessorament especialitzat en la seua empresa o sector, es troben en concurs, es troben immerses en sectors en crisi, i en general totes aquelles que contribuïsquen a fomentar l'economia social de la Comunitat per a augmentar la competitivitat en mercats emergents, i el foment d'ocupació.   
La Fundació atorgarà amb criteris d'imparcialitat, objectivitat i no discriminació els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'aquests, d'acord amb les bases, normes o regles que establisca a aquest efecte.   
Ningú no podrà al·legar davant de la Fundació dret preferent a gaudir dels seus beneficis ni imposar la seua atribució a persona o entitat determinada.   
La Fundació donarà publicitat al seu objecte i fins, així com als projectes que en compliments d'aquests elabore i propose, utilitzant amb aquesta finalitat qualsevol mitjà de comunicació social.  
Segon. Per Resolució de data 8 de novembre de 2007, de la secretària autonòmica de Justícia, de la conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana, l'entitat denominada Fundación Unex Universidad de la Experiencia de la Comunitat Valenciana, amb el número 473 (V) i classificar-la de caràcter educativa. El seu domicili radicarà a València, carrer Reus, 23-25.  
La Fundació té com a objecte l'organització i l'exercici d'activitats culturals, educatives, formatives, d'investigació, de reciclatge i formació de les persones jóvens i majors; el perfeccionament i la promoció d'activitats en tots els àmbits del coneixement, la cultura, l'esport, l'educació, la ciència, la salut pública, l'assistència i inclusió social, la cooperació al desenrotllament, la promoció i atenció a persones majors i amb risc d'exclusió per raons físiques, de gènere, de raça, econòmiques i culturals, promoció dels valors constitucionals, el foment de la tolerància i l'economia social, el suport a la investigació científica i el desenrotllament tecnològic, així com la defensa del medi ambient, la naturalesa i l'ecologia, l'ajuda humanitària i els drets humans.   
El foment de la investigació, l'estudi i la difusió de nous coneixements i tècniques en les àrees de la cultura, l'educació, l'ensenyament, el dret, l'ecologia i la formació tècnica i especialitzada, així com donar suport i impulsar quantes iniciatives i accions puguen contribuir al major desenrotllament cultural, educatiu i econòmic dels pobles.   
L'organització de viatges dins del territori nacional o a qualsevol altre país per a l'intercanvi de coneixements i experiències en noves tècniques de caràcter tècnic i científic per al desenrotllament de les ciències humanes, la cultura i l'educació en totes les seues àrees en els països del tercer món, així com la promoció d'estratègies per a l'expansió de la cultura, l'art, la salut, l'economia, la investigació, les noves tecnologies, l'agricultura i alimentació, l'ecologia i medi ambient, el comerç i el transport en les comunitats autònomes espanyoles i en tots els països en via de desenrotllament, per als fins dels quals podrà firmar els respectius convenis de protocols entre la Fundació i altres institucions i/o entitats.   
L'organització i el desenrotllament a Espanya o en qualsevol altre país, de cursos, cicles formatius, màsters, etc., per a la promoció de les persones jóvens i majors, així com organitzar conferències, congressos, seminaris, jornades, fòrums internacionals, etc., per a l'expansió del coneixement transmés per qualsevol mitjà o sistema de comunicació o difusió.   
La creació de centres de documentació, biblioteques, banc de dades, publicacions, etc., per a la difusió dels estudis o notícies de caràcter cultural, social, docent, tècnic o científic que servisquen de nexe amb altres persones, entitats, universitats, governs, o institucions públiques i privades.   
El suport financer o per qualsevol altre mitjà per al desenrotllament de les activitats en les àrees anteriorment referenciades.   
Creació de beques i/o ajudes econòmiques orientades a aquesta finalitat, per a realitzar investigacions, projectes, estudis tècnics o de qualsevol altra índole, així com la col·laboració amb organismes públics, governs o administracions internacionals amb caràcter educatiu o de promoció social que presenten i sol·liciten ajuda tècnica o econòmica a la Fundació.   
La Fundació tindrà la facultat d'estendre documents acreditatius, credencials, certificats, diplomes, o altres documents que garantisquen i reconeguen als alumnes els coneixements adquirits durant els estudis realitzats, de forma unilateral, o conjuntament amb altres institucions acadèmiques, universitats o governs.   
El desenrotllament dels fins de la Fundació s'efectuarà a través d'algunes de les següents formes d'actuació:   
Per la Fundació directament en centres propis o aliens.   
Concedint ajudes tècniques o econòmiques.   
Atorgant subvencions a altres institucions.   
Participant en el desenrotllament de les activitats d'altres entitats públiques o privades que realitzen treballs, funcions complementàries o coincidents amb les de la mateixa Fundació.   
Mitjançant la realització d'estudis, investigacions, projectes, cursos formatius i conferències.   
Realitzant publicacions, per qualsevol mitjà, projectes, exposicions, o altres activitats culturals, educatives, o socials.   
La Fundació destinarà efectivament el patrimoni i les seues rendes, d'acord amb la legislació vigent i els presents Estatuts al compliment dels seus fins fundacionals.   
El Patronat tindrà plena llibertat per a determinar les activitats de la Fundació; tendents a la consecució d'aquells objectius concrets que, segons el parer d'aquell i dins del compliment dels seus fins, siguen els més adequats o convenients en cada moment.   
El Patronat donarà informació suficient dels fins i activitats de la Fundació perquè siguen coneguts pels seus eventuals beneficiaris i la resta d'interessats.  
L'elecció dels beneficiaris serà efectuada pel Patronat amb criteris d'objectivitat, imparcialitat i no discriminació entre les persones o organismes que reunisquen les circumstàncies següents:   
Que formen part del sector de població atés per la Fundació.   
Que siguen creditors a les prestacions quant als seus mèrits, capacitat, necessitat o conveniència.  
Que complisquen altres requisits que, complementàriament, puga acordar el Patronat, específics per a cada convocatòria.  
La Fundació gaudirà de plena llibertat per a l'elecció dels beneficiaris. En conseqüència, ningú no podrà al·legar ni individualment ni col·lectivament davant de la Fundació o els seus òrgans el gaudi dels esmentats beneficis ni imposar la seua atribució a persones o institucions determinades.  
Tercer. Per Resolució de data 8 de novembre de 2007, de la secretària autonòmica de Justícia, de la conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Fundación Marc Volsanyes de la Comunitat Valenciana, amb el número 84 (C) i classificar-la de caràcter cultural. El seu domicili radicarà a Vinaròs, a la Parròquia de la Mare de Déu de l'Assumpció, plaça Parroquial, s/n.  
La Fundació té com a objecte:   
La conservació, restauració i rehabilitació de béns patrimonials pertanyents a la Parròquia de la Mare de Déu de l'Assumpció de Vinaròs. En particular, el temple parroquial, els objectes i béns de culte i qualssevol altres de valor artístic o històric que pertanguen a aquesta.   
Gestionar l'esmentat patrimoni, així com els recursos procedents de qualssevol tipus d'entitats, públiques o privades, per tal de conservar i millorar l'esmentat patrimoni en la mesura que siga possible.   
Promoure i divulgar el patrimoni de la Parròquia de la Mare de Déu de l'Assumpció de Vinaròs entre els seus fidels i ciutadans en general.   
Promoure activitats de formació i culturals dirigides al coneixement del dit patrimoni entre els fidels i ciutadans.   
El desenrotllament de l'objecte de la Fundació s'efectuarà a través d'alguna de les següents formes d'actuació: cursos, exposicions, visites guiades, creació d'un museu, si és el cas, publicacions, etc.   
Correspondrà al Patronat de la Fundació determinar el mode en què s'hauran de complir els fins enumerats en aquest article.   
La Fundació atorgarà amb criteri d'imparcialitat, no discriminació i objectivitat els seus beneficis a les persones o entitats que, reunint les condicions expressades en aquests Estatuts, estime el patronat que són legítims creditors d'aquests, d'acord amb les bases, normes o regles que establisca a aquest efecte.  
Quart. Per la Resolució de data 9 de novembre de 2007, de la secretària autonòmica de Justícia, de la conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana, a l'entitat denominada Fundación Nazareno de Elche de la Comunitat Valenciana, amb el número 175 (A) i classificar-la de caràcter de cultural. El seu domicili radicarà a Elx, en el carrer Mare de Déu del Remei, núm. 3, baix.  
La Fundació té com a objecte el foment de l'estudi i coneixement sobre els aspectes socials, històrics i culturals relacionats amb la Setmana Santa elxana. Correspon al Patronat de la Fundació determinar el mode en què s'hauran de complir els fins enumerats en aquest article. Les prestacions de la Fundació s'atorgaran de forma no lucrativa.   
El desenrotllament de l'objecte de la Fundació s'efectuarà a través d'alguna de les formes següents d'actuació:   
Programar, realitzar, promoure, coordinar o finançar activitats culturals, com ara exposicions, concerts, certàmens o trobades relacionades amb la Setmana Santa elxana.   
Organitzar, celebrar, patrocinar o participar en seminaris, jornades, cursos o conferències relatius a la Setmana Santa Elxana.   
Desenrotllar i fomentar la investigació relacionada amb les tradicions, la història i el present de la Setmana Santa Elxana, i podran amb aquesta finalitat concedir beques o instaurar premis.  
Difondre coneixements i informació sobre els valors històrics, artístics i tradicionals relacionats amb la Setmana Santa Elxana.   
Publicar i divulgar qualsevol classe d'estudis, escrits i obres de caràcter cultural, artístic, històric, econòmic, científic, docent, sociològic o jurídic relacionats amb els fins de la Fundació.   
Promoure la defensa i conservació del patrimoni artístic i cultural propi de la Setmana Santa Elxana.   
Conservar la cultura, la història i les tradicions de la Setmana Santa Elxana, i difondre-la a través dels mitjans de comunicació disponibles   
Gestionar l'ús dels béns o instal·lacions públiques o privades que, per al compliment dels seus fins, puguen cedir-se a la Fundació.   
Presentar a les diferents administracions públiques iniciatives d'interés per als fins de la Fundació a l'efecte d'aconseguir la seua participació o finançament.   
Qualssevol altra que contribuïsca a la consecució dels fins de la Fundació.   
Seran potencials beneficiaris de la Fundació, els col·lectius de persones que participen en la Setmana Santa d'Elx.  
La Fundació atorgarà amb criteris d'imparcialitat, objectivitat i no discriminació els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'aquests, d'acord amb les bases, normes o regles que establisca a aquest efecte en el corresponent reglament intern sobre la matèria.   
Ningú no podrà al·legar davant de la Fundació, dret preferent a gaudir dels seus beneficis, ni imposar la seua atribució a persona o entitat determinada.  
Cinqué. Per Resolució de data 22 de novembre de 2007, de la secretària autonòmica de Justícia, de la conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana, l'entitat denominada Fundación Desarroya Medio Rural de la Comunitat Valenciana, amb el número 475 (V) i classificar-la de caràcter de suport als models de desenrotllament sostenible. El seu domicili radicarà a Macastre, a la Plaça dels Arbres, 1.  
Són fins de la Fundació:   
Donar suport a la divulgació, foment., promoció, estímul i desenrotllament de totes les manifestacions de progrés d'una societat democràtica i social i dinamitzar totes les accions relatives a la cultura, el patrimoni, la ciència, la investigació, la tecnologia, l'art, la música, la cooperació internacional, la multiculturalitat, el teixit empresarial, comercial i agrícola i altres expressions socials, artístiques i econòmiques que vagen dirigides a la consecució dels fins explicitats.   
Per a la consecució dels fins mencionats en l'article anterior, la Fundació realitzarà les activitats següents:   
Donar suport a l'optimització dels recursos endògens de l'àrea d'actuació de la Fundació per al seu desenrotllament harmònic i integral.   
Participar en els programes de Desenrotllament i Diversificació Econòmica de les Zones Rurals i en altres programes de Desenrotllament Econòmic i Social que sorgisquen.   
Servir els ciutadans, associacions socials, empresarials, culturals, i altres relacionades amb els fins de la Fundació, com a centres receptors i distribuïdors de tota la informació relativa al camp del desenrotllament en les seues diverses manifestacions explicitades com a fins de la Fundació, tant a nivell nacional com internacional i centrar-se aquesta labor, principalment, en el coneixement de les dotacions, recursos i projectes existents en cada moment susceptibles de ser duts a terme per la Fundació o els seus associats.   
Possibilitar entre els membres de la Fundació i els col·lectius implicats en els seus fins l'intercanvi d'experiències i metodologia d'intervenció en l'àmbit multisectorial del desenrotllament local, regional, nacional i internacional.   
Establir amb les diverses administracions, institucions, associacions i altres col·lectius vinculats al desenrotllament, una estreta col·laboració a tots els nivells.   
Per a aconseguir els esmentats objectius, la Fundació podrà realitzar les activitats següents:   
Sensibilitzar el teixit social sobre la problemàtica, recursos, accions i projectes que contribuïsquen als seus interessos de desenrotllament.   
Organitzar, coordinar i realitzar activitats socioculturals, investigadores, tecnològiques, comercials, agrícoles i de cooperació així com totes aquelles altres relacionades amb els fins de la Fundació, i realitzar activitats com ara seminaris, conferències, investigacions i estudis relatius als problemes del desenrotllament en els camps explicitats, així com editar, si és el cas, tot tipus de material en suport escrit, audiovisual, o electromagnètic, de caràcter especialitzat, didàctic o merament divulgatiu.   
Sol·licitar davant de qualsevol instància i executar, si és el cas, la realització de qualssevol programes o projectes relatius al desenrotllament en qualsevol àmbit territorial, local, regional, nacional o internacional.   
Projectar, preparar i executar quantes accions o activitats que calguen per a aconseguir una adequada formació i posada al dia permanent de tots els sectors vinculats al desenrotllament.   
Promoure l'intercanvi d'experiències i recerca de línies d'actuació conjunta amb entitats anàlogues.   
Els fins fundacionals de la Fundació es dirigeixen amb caràcter genèric a les següents col·lectivitats de persones: administracions públiques, associacions sense ànim de lucre i persones físiques sensibilitzades amb els fins generals de la Fundació.   
El Patronat, a l'hora de determinar els beneficiaris de l'activitat de la Fundació, actuarà amb criteris d'imparcialitat, no discriminació i objectivitat.  
València, 26 de desembre de 2007.- La secretària autonòmica de Justícia: Patricia Montagud Alario.